Ńdɔ̄ Yéhu, mɔ́n Yosafat, mɔ́n Nimshi, a ngábwi fəg yǎ á lám Yoram. Yoram bân Ísraɛ̂l ásə bə́ ngábə́ bə́ lúmuŋan á Ramoth yǎ Galaad ai Hazael, ǹkúkúmá yā Aram. 15Hədá, ǹkúkúmá Yoram a ngádúgan sɔ́ syêban á Ízrêl mə́və́ŋ móé yā Araméan bə́ ngábálī nyé abǒg á lúmuŋan ai Hazael ǹkúkúmá yā Aram. Yéhu nyé nâ: “Ngə́ éyə myǎtsog nálā, mod a bə́ solan á tísɔn nâ á kə kad ĺzrêl fwé tě !” 16Ńdɔ Yéhu a ngábɛ́d á ékālíg, a kə́ə́ á Ízrêl, amú Yoram a ngábə́ kɔnɔ wé. Akhazias, ǹkúkúmá yǎ Yúda, a ngásigi nâ a kə nyé bəbə. 17Mǎn ziǹtólo a ngábə́ á tə́lə̄ á ńkǔm yā Ízrêl, a bəbəgə ǹsámbá Yéhu anə́ wázu, nyé nâ: “Mə tála ǹsámbá bod.” Yoram nyé nâ: “Nɔŋɔ́ ńwulu bikabilí, ó lóm nyé á kə tóban ai bɔ́, a kad bɔ́ nâ: “Yə mvɔí?” 18Ńdɔ mod a ngábɛ́d ékabilí, a kə́ tóban ai nyé nyé nâ: “Ǹkúkúmá a sílī nâ: “Yə mvɔí ?” Yéhu nyé nâ: “Nálā wâbɔ wa yá ngə́ bī nə mvɔí ? Daŋá ma á mvús !” Ńdɔ mǎn ziǹtólo a ngákad fwé nâ: “Ǹlómán ǎ dīlān bɔ́ ńdɔ ǎ dúgǎn kig” 19Ńdɔ ǹkúkúmá á ngābad lóm ńwulu ekabilí bɛ̄ɛ a kɔ́bɔ́ bɔ̄, nyé nâ: “Ǹkúkúmá a síli nâ: “Yə mvɔí?” Yéhu nyé nâ: “Nálā wâbɔ wa yá ngə́ bī nə mvɔí. Daŋá mā á mvús !” 20Ńdɔ mǎn ziǹtólo a ngábad kad fwé nâ: “Ǎ dīlān bɔ̄, ńdɔ ǎ dúgǎn kig. Ńdɔ̄ fə ǹwulán ékabilí wâfulan ai dulu Yéhu, mɔ́n Nimshi; amú ā wulu dulu élaŋ.” 21Ńdɔ Yoram a ngádzó nâ: “Komózan ma ekálíg !” Ńdɔ̄ bə́ ngákomozan ekálíg dzíé. Ńdɔ Yoram, ǹkúkúmá yǎ Ísraɛ̂l, bân Akhazias, ǹkúkúmá yǎ Yúda, bə́ ngátíe, mod ásə á ékālíg dzíé, ńdɔ̄ bə́ ngákə tóban ai Yéhu, bə́ ngádilan nyé áfúb Naboth, mǎn Ízrêlit. 22Á yén, Yoram a ngáyén Yéhu, nyé nâ: “Yə mvɔí ǎ Yéhu ?” Yéhu nyé nâ: “Yə dzǎm mvɔ̄í á nə dzǎm bɔ, ńtíé nyōá Yézabel a ngə̄lə́ á bɔɔ ebamba dzíé, a fugǔ fə ezə̌ŋ məngaŋ móé ?”